Dementzia

Dementzia burmuineko funtzioaren galera progresiboa da, adinari dagokiona baino handiagoa dena eta gaixotasun batek edo bestelako asaldurek sortua dena. Adineko pertsonek askoz sarriagotan pairatzen badute ere, helduaroko beste fase batzuetan ere ikus daiteke.

Arlo kaltetuenak oroimena, arreta maila, mintzamena eta arazoak konpontzeko gaitasuna dira. Batik bat kasu aurreratuetan desorientazioa ager daiteke, denborari edota lekuari dagokienez, eta bestelako buru-nahasteak, eldarnioak, haluzinazioak eta aztoramena barne.

Alzheimerren gaixotasuna motarik ohikoena da, kasu guztien %50-70a eragiten du.

Sailkapena

Kortikalak 
 Alzheimerren gaixotasuna.
 Dementzia baskularra (istripu zerebrobaskularrek sortua).
 Lewyren gorputzen dementzia.
 Alkoholismoak eragindakoa (Korsakoffen sindromea eta Wernickeren entzefalopatia).
 Beste batzuk:
 Picken gaixotasuna.
 Creutzfeldt-Jakoben gaixotasuna.

Azpikortikalak 
Beste gaixotasun neurologiko batzuk edo bestelakoek sortutakoak:
 Huntingtonen gaixotasuna.
 Parkinsonen gaixotasuna.
 B12 bitaminaren eskasia.
 Azido folikoaren eskasia.
 HIESa.
 Hipotiroidismoa.

Diagnosia 
Sintomek eta datu klinikoek, test kognitiboekin batera, diagnostikoranzko bidean ipintzen gaituzte neurri handi batean.

Irudizko probek, OTAk edo eskanerrak eta erresonantzia laguntzen dute mota zehatzak mugatzen.

Tratamendua 
Medikazio sendagarririk ez dago gaur egun, baina kolinesterasaren inhibitzaileak erabiltzen dira gaixotasunaren bilakaera moteltzeko eta sintomak hobetzeko, Donepezilo nagusiki. Horiekin batera bentzodiazepinak, neuroleptikoak eta analgesikoak ere baliagarriak dira, baita konplikazioak tratatzekoak ere, antimikrobianoak eta elikadura ahalbidetzeko neurriak.

Farmakologikoak ez diren tratamenduak ere kontuan hartu behar dira: psikoterapia, terapia okupazionalak eta tratamendu alternatiboak.

Fase aurreratuetan, zainketa aringarriak beharrezkoak izaten dira sufrimendu maila gutxitzeko heriotza baino lehenagoko egunetan, asteetan edo hilabeteetan.

Erreferentziak

Kanpo estekak 
  Euskadiko Alzheimer Federazioa
  Nafarroako Alzheimer Federazioa

Gaixotasun neurologikoak
Nortasunaren nahasmenduak
Diagnosi psikiatrikoa
Zahartzeari lotutako gaixotasunak